《官采木》
宋代·洪咨夔

深山风雨几百秋，直干云汉大蔽牛。
轮囷离奇不尺度，一旦出应天家搜。
山摧浪压斧斤下，横亘十亩眠苍虬。
白头地主坐叹息，物囿於数吾何尤。
为言此殆有天幸，如拔莘渭归商周。
栋梁未央坐万乘，柱石明堂朝诸侯。
老翁闻语囅然起致祝，切莫去作昭阳梳洗楼。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。